World Rugby Laws - World Rugby's Law Education Web Site: Gedragskode van die Spel
Rugby word waardeer as 'n sport vir mans en vrouens, seuns en meisies. Dit bou spanwerk, begrip, samewerking en respek vir mededeelnemers. Die hoekstene daarvan is, en was nog altyd:
Die genot van deelname
Die moed en vaardigheid wat die spel vereis
Die liefde vir 'n spansport wat die lewens van alle betrokkenes verryk
Die lewenslange vriendskappe wat deur 'n gedeelde belangstelling in die spel gesmee word.
Dit is as gevolg van rugby se intense fisieke en atletiese kenmerke, en nie ten spyte daarvan nie, dat daar sulke wonderlike kameraderie voor en na wedstryde bestaan. Die lang tradisie van spelers van opponerende spanne wat mekaar se geselskap weg van die veld af en in ŉ sosiale konteks geniet, lê steeds aan die hart van die spel rugby.
Rugby het die professionele era voluit aangegryp, maar het die etos en tradisies van die ontspanningspel behou. In ŉ era waar menige tradisionele sportkenmerke afgewater of selfs betwyfel word, is die spel rugby met reg trots op sy vermoë om hoë standaarde van sportmanskap, etiese gedrag en regverdige spel te handhaaf.
Hierdie gedragskode sal help om daardie gekoesterde waardes te versterk.